बुन्देली क्षेत्र में मांगलिक प्रतीकों में एक तो वे प्रतीक हैं जो प्रकृति के अंग के रूप में हमारे चारों ओर विद्यमान हैं। इन प्रतीकों में बरगद, पीपल, आम, केला, तुलसी आदि को स्वीकारा गया है तथा इसी के साथ ही नदी, तालाब, मछली, गाय, नाग, कौआ आदि को भी मांगलिक प्रतीक के रूप में स्वीकार्यता प्राप्त है। इसके अतिरिक्त देवतुल्य प्रतीकों में गणेश, स्वास्तिक, अग्नि, जल, सूरज, चन्द्रमा, तारों आदि सहित नवग्रहों को भी मांगलिक प्रतीक स्वीकारा गया है। इनको सामान्य कार्यों में मंगलविधान के साथ पूजा जाता है। इसके अलावा कुछ मांगलिक प्रतीक इस प्रकार के हैं जिन्हें विशेष पर्वों, त्योहारों पर ही निर्मित किया जाता है। यद्यपि इन आलेखनों में भी वृक्षों का, नक्षत्रों का, नदी-तालाबों आदि का चित्रण किया जाता है किन्तु समग्र रूप से इनका अंकन होने पर ये मंगल प्रतीक विशेष पर्व-त्योहार का अर्थ स्पष्ट करते हैं। इन पर्वों-त्योहारों में हरछठ, नागपंचमी, गोधन, सुआटा आदि को उदाहरण के रूप में देखा जा सकता है। इसके साथ ही साथ कुछ मांगलिक प्रतीक इस तरह के होते हैं जिन्हें वैवाहिक कार्यक्रमों के अवसर पर स्वीकार्यता प्राप्त है। इनमें लाला हरदौल का चबूतरा, मण्डप आदि को देखा जा सकता है। इन्हें संक्षिप्त रूप से इस प्रकार से समझा ज सकता है।